SKRIFTLIG FORESPØRGSEL E-2622/99

af Laura González Álvarez (GUE/NGL) til Kommissionen

(12. januar 2000)

Om: Anlægsarbejde i Valle de Bustarviejo (Spanien)

En privat virksomhed ønsker at bygge et hotel i Valle de Bustarviejo (den autonome region Madrid, Spanien), nærmere betegnet i området Tejera, der i sin helhed er klassificeret som særligt beskyttet område, der ikke kan anvendes til bymæssig bebyggelse.

Ifølge Bustarviejos borgmester er projektet, som er et privat initiativ, godkendt i henhold til den regionale miljøforvaltnings, den regionale bygge- og anlægsforvaltnings og kommunens regler.

Medlemmer af miljø-, kultur-, kvinde-, jæger- og kvægavlerorganisationer har imidlertid påpeget, at der ikke er gennemført undersøgelser af virkningerne på de lokale vilde planter og dyr, hvoraf mange tilhører fredede arter, og de mener, at gennemførelsen af projektet vil få meget negative virkninger for dalen, ikke blot hvad angår dens udseende, men også dens miljø, da projektet vil hente vand fra dalens bæk eller en brønd. De hævder, at et årligt forbrug på 7.000 m3 vand vil påvirke landbruget, kvægavlen og skovbruget, og at spildevand fra over 100 personer vil betyde sikker fare for forurening af dalens bæk.

Den lokale Leader-aktionsgruppe for Sierra Norte i den autonome region Madrid vil støtte projektet med 16 millioner pesetas. Kan Kommissionen på denne baggrund efterprøve om bestemmelserne i direktiv 85/337/EF(1) om vurdering af virkningerne på miljøet samt levestedsdirektivet 92/43/EF(2) er blevet overholdt i forbindelse med dette konkrete projet, og om det er i overensstemmelse med Leader-programmets miljømål?

(1) EFT L 175 af 5.7.1985, s. 40.

(2) EFT L 206 af 22.7.1992, s. 7.

Svar afgivet på Kommissionens vegne af Franz Fischler

(10. februar 2000)

Tilladelsen til at bygge et vandrerhjem i sports- og naturcentret blev givet til bygherren Valle de los abedules S.L. af de kommunale myndigheder i Bustarviejo og er en af forudsætningerne for, at den lokale aktionsgruppe Galsinma kan yde støtte, der medfinansieres af EU-fondene.

Det er en betingelse for ydelse af EU-støtte, at myndighederne giver tilladelse til at drive dette vandrerhjem under overholdelse af alle gældende bestemmelser.

Den nationale lovgivning, der danner grundlag for gennemførelsesbestemmelserne for byggetilladelsen og driftstilladelsen, skal være forenelig med EU-direktiverne.

Et af kravene er forpligtelsen til at opfylde de betingelser, der er fastsat i den rapport, som Dirección General de Educacion y prevención Ambiental har udarbejdet. Hvis disse betingelser ikke er opfyldt, kan der ikke gives nogen driftstilladelse. Det skal bemærkes, at landsbyen Bustarviejo ligger meget tæt (1-2 km) ved Cuenca del Rio Lozoya y Sierra Norte, ES3110002, som Spanien har foreslået som en lokalitet af fællesskabsbetydning i Natura 2000, jf. Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

Kommissionen kan ikke ud fra de oplysninger, som det ærede medlem har givet, og de i forespørgslen fremførte argumenter fra miljøorganisationer og andre organisationer konkludere, at Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet og Rådets direktiv 92/43/EØF ikke er blevet overholdt.